Ndɔ̄ hḿ áyɔŋ dámā lâyi kə á məkaban ású ńdzə́mān fəg, mim̀faŋ mí bod myǎyi wú zie, miǹkunda mí zəzə̌ bod mí wâg ekódé. 14Ńdɔ̄ hḿ tolendǒŋ ā ndami engɔŋ dzíé, a yáí ézəzam ányu dzíe, ású míńkunda myǎdabada étēde; və məfon məfon, lóe ai biá miǹtag ânyu. 15Mod a yi dzɔdiban, édzí é nə́ mod yâyi dí sí. Məbəbə mə́bún mâyi dzɔdiban. 16Ǹtondôbə yǎ miǹkunda etám a yi dɔ ású sósōó ǹtól wōē. Zambá m̀fúfúbu a yi kúlī sósōó wōē á ngə́ŋ ai ǹtsígán ǹtól wóé. 17Bɔ́n mińtómbá bâyi kə á mə̄diiga anə́ bə́nyīá bə́ nə̄ mə̄vɔ́ŋ; bɔ́n bíkə́lá bâyi dí bīlɔ́g yā bīlíg. 18Ngɔ́ā ébá bádudu amalá ai miǹkɔ̌l mí mvol ! Ébá bádudu ǹsə́m anə́ ḿbəgə ekálíg ! 19Ébá bádzó nâ: "Kyɛ̌ ! Á vólógo tə́ bɔ ésīé dzíé. Fəg M̀fúfúbu yǎ Ísraɛ̂l é kō­mó mam babi ai ebugúbu, bǐ yen." 20Amalá ai ébá bálóe abé naa m̀bəŋ, ńgə́ kig m̀bəŋ nâ abé, ébá bávəŋan akíl á ńtɔ̄á evúvoe, ngə́ kig evúvoe é ńtɔ̄á ákīl. 21Amalá ai ébá bátsog nâ bə́ nə̄ fəg ngə́ kig nâ bə́ nə̄ məkə́ŋ ! 22Amalá ai ébá bə́ nə́ zīngí á ńyūán wɔ̂n ai biwólō á ḿbundán bílám.